ก้าวอย่าง"พรูเก็นเชียล" บุกไทยเต็มเหนี่ยว
นับจากวันนี้ กลุ่มพรูเด็นเชียล กำลังเปิดประวัติศาสตร์หน้าใหม่ของการทำธุรกิจประกันชีวิตในไทยอีกครั้ง
7 พ.ย. 2555

โดย...วารุณี อินวันนา
นับจากวันนี้ กลุ่มพรูเด็นเชียล กำลังเปิดประวัติศาสตร์หน้าใหม่ของการทำธุรกิจประกันชีวิตในไทยอีกครั้ง หลังจากขาดทุนมาตลอด 14 ปี จากทั้งหมด 17 ปีในไทย และครั้งนี้จะแตกต่างไปจากอดีตอย่างสิ้นเชิง 
หลังจากกลุ่มพรูเด็นเชียล ประเทศอังกฤษ ตัดสินใจให้บริษัท พรูเด็นเชียล ประกันชีวิต (ประเทศไทย) บริษัทลูก เข้าซื้อบริษัท ธนชาตประกันชีวิต ที่มีส่วนแบ่งการตลาด อันดับ 10 ในไทย ณ สิ้นปี 2554 สัดส่วน 100% จากธนาคารธนชาต 1.75 หมื่นล้านบาท และยอมจ่ายค่าตอบแทนอีก 500 ล้านบาท หลังจากที่มีการชำระค่าหุ้นและโอนหุ้นแล้ว เป็นการพลิกเกมธุรกิจครั้งใหญ่ในประเทศไทยและในเอเชีย
การเข้าเทกโอเวอร์อย่างเป็นมิตร รวมมูลค่า 1.8 หมื่นล้านบาทครั้งนี้ ได้มาพร้อมกับสัญญาการขายประกันชีวิตผ่านธนาคารธนชาต หรือ Bancassurance เป็นเวลา 15 ปี ช่องทางการขายที่เติบโตเร็วที่สุดในช่วง 5 ปีที่ผ่านมาและอัตราการเติบโตยังมีแนวโน้มเพิ่มขึ้นทุกปี โดยธนาคารธนชาตสัญญาว่าจะไม่ให้บริษัทประกันชีวิตนครหลวงไทย บริษัทลูกอีกแห่งหนึ่ง ออกสินค้าที่คล้ายกับพรูเด็นเชียลที่ขายผ่านสาขาทั่วประเทศ 630 แห่ง ตลอด 15 ปี เช่นเดียวกัน
ตามแผนจะมีการโอนและชำระค่าหุ้นกันเสร็จสิ้นในไตรมาสแรกของปี 2556 หลังจากนั้นจะดำเนินการควบรวมกิจการ โดยจะนำธนชาตประกันชีวิต มาควบรวมกับพรูเด็นเชียล ประเทศไทย ซึ่งคาดว่ากระบวนการดังกล่าวจะเสร็จสมบูรณ์ภายใน 2 ปี และคาดว่าจะมีการคืนใบอนุญาต 1 ใบแก่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) 
ขนาดของสินทรัพย์ประกันชีวิตภายใต้กลุ่มพรูเด็นเชียล ณ สิ้นไตรมาส 2 ของปี 2555 จะเพิ่มขึ้นเกือบ 3 เท่าตัว จาก 1.38 หมื่นล้านบาท เพิ่มเป็น 3.79 หมื่นล้านบาท หนี้สินเพิ่มจาก 1.26 หมื่นล้านบาท เป็น 3.28 หมื่นล้านบาท ส่วนของผู้ถือหุ้นจาก 1,236 ล้านบาท เพิ่มขึ้นเป็น 5,110.64 ล้านบาท เงินกองทุนจาก 3,276 ล้านบาท เพิ่มเป็น 9,950.17 ล้านบาท เงินกองทุนที่ต้องดำรงตามกฎหมาย เพิ่มจาก 1,030 ล้านบาท เป็น 2,414.01 ล้านบาท ส่วนพนักงานจะเพิ่มจากเกือบ 500 คน เป็น 660 คน ซึ่งสำนักงานใหญ่แห่งใหม่อยู่ที่อาคารแอทสาทร ชั้น 2227 ถนนสาทรใต้ พร้อมที่จะรองรับบุคลากรดังกล่าว
ขณะที่เบี้ยประกันรับรวม 9 เดือนแรกของทั้งสองบริษัทรวมกันมีจำนวน 9,850 ล้านบาท ส่วนแบ่งการตลาดขึ้นมาอยู่อันดับ 9 แทนบริษัท ไอเอ็นจี ประกันชีวิต ที่หล่นลงไปอยู่อันดับ 10 
ดีลการซื้อกิจการครั้งนี้เติมเต็มและตอบโจทย์นโยบายของกลุ่มพรูเด็นเชียลที่ได้เพิ่มน้ำหนักการขยายธุรกิจประกันชีวิตในเอเชียได้อย่างถูกจังหวะ เหมาะเจาะกับช่วงเวลาที่โลกการค้าของเอเชียกำลังจะรวมกันเป็นหนึ่ง เศรษฐกิจของภูมิภาคเอเชียจะเติบโตอย่างโดดเด่นที่สุดในโลก 
ประกันชีวิต จะเป็นทางเลือกที่ประชาชนในเอเชียรวมถึงไทย หันมาซื้อประกันมากขึ้น เพื่อเป็นหลักประกันให้กับครอบครัว การศึกษาของบุตร สุขภาพ และเป็นเครื่องมือเตรียมเข้าสู่วัยเกษียณ เมื่อเทียบกับเศรษฐกิจยุโรปบ้านเกิดของกลุ่มพรูเด็นเชียลที่เข้าสู่ยุคถดถอยและตลาดประกันชีวิตเริ่มอิ่มตัว
นอกจากนี้ กลุ่มพรูเด็นเชียลยังยื่นขอ คปภ.ถือหุ้นตรงในพรูเด็นเชียล ประเทศไทย จาก 25% เป็น 49% และจะทำการเพิ่มทุนอีกครั้ง โดยให้สิทธิผู้ถือหุ้นไทยถือหุ้นเพิ่มตามสัดส่วนที่มี ซึ่งผู้บริหารระดับสูงของ คปภ.มองว่าไม่น่าจะมีปัญหา หากมีเหตุผลที่สมควร ซึ่ง ณ สิ้นเดือน ก.ย.ที่ผ่านมา บริษัท พรูเด็นเชียล ประเทศไทย มีทุนจดทะเบียน 3,261.93 ล้านบาท เรียกชำระแล้ว 2,862.19 ล้านบาท ส่วนบริษัท ธนชาตประกันชีวิต มีทุนจดทะเบียน 500 ล้านบาท และเรียกชำระแล้ว 500 ล้านบาท
การขอถือหุ้นเพิ่มเป็น 49% และแผนที่จะทำการเพิ่มทุนอีกครั้ง เป็นการตอกย้ำนโยบายขยายธุรกิจประกันชีวิตในเชิงรุกของกลุ่มพรูเด็นเชียลในไทยครั้งสำคัญ และการขายผ่านธนาคารธนชาตจะเป็นช่องทางหลักในอนาคต แม้ ทิดเจน เธียม ประธานเจ้าหน้าที่บริหารกลุ่มพรูเด็นเชียล จะบอกว่ามีนโยบายการนำเสนอผลิตภัณฑ์ประกันชีวิตผ่านช่องทางการจำหน่ายที่หลากหลาย ทั้งผ่านธนาคารและผ่านช่องทางตัวแทน แต่ตลอด 17 ปีที่ผ่านมา ช่องทางการขายผ่านตัวแทนถือว่ายังไม่ประสบความสำเร็จเมื่อเทียบกับคู่แข่งขัน 
นอกจากนี้ การมุ่งพัฒนาช่องทางผ่านตัวแทนยังทำให้ขาดทุนมาตลอด 14 ปี เพิ่งจะมีกำไรในช่วง 3 ปีที่ผ่านมานี้เอง จากการหันไปพัฒนาช่องทางการขายผ่านธนาคาร ทั้งขายผ่านเคาน์เตอร์และทางโทรศัพท์ โดยเริ่มมีกำไรปีแรกในปี 2552 มีกำไรสุทธิ 51.10 ล้านบาท ปี 2553 มีกำไรสุทธิ 45 ล้านบาท และปี 2554 มีกำไรสุทธิเพิ่มเป็น 72 ล้านบาท ส่วน 6 เดือนแรกของปี 2555 มีกำไรสุทธิ 75 ล้านบาท 
สัญญาขายประกันชีวิตผ่านธนาคารธนชาต 15 ปี ทำรายได้หลักให้กับทางบริษัท จะทำให้มีเวลาในการพัฒนาช่องทางการขายผ่านตัวแทนอย่างเต็มที่ รวมถึงมีเวลาในการพัฒนาช่องทางการขายใหม่ๆ เพิ่มเติม
การพลิกเกมธุรกิจครั้งสำคัญในไทย จะทำให้ชื่อ “พรูเด็นเชียล” บริษัทประกันชีวิตขนาดใหญ่อันดับต้นๆ ของโลก และมีธุรกิจในเอเชียรวม 12 ประเทศ จะสามารถชิงส่วนแบ่งทางการตลาดในไทยถึงขั้นไปยืนติด 1 ใน 5 ได้หรือไม่ อยู่ที่กำลังคนล้วนๆ